এনসিটিই’র নিয়ম অনুযায়ী, কর্মরত শিক্ষকদের উচ্চ মাধ্যমিকে ৫০ শতাংশ নম্বর থাকতে হবে। যাঁদের তা নেই, তাঁদের ফের পরীক্ষা দিয়ে তা অর্জন করতে হবে। তা না হলে চাকরির উপর খাঁড়া নেমে আসতে পারে। তাই রবীন্দ্র মুক্ত বিদ্যালয় সংসদের মাধ্যমে ওই শিক্ষকদের উচ্চ মাধ্যমিকে বসার সুযোগ করে দেওয়া হয়। সেই মতো গত চার বছরে (২০১৪-’১৭) মোট ৫৬ হাজার ৩৩৩ জন কর্মরত শিক্ষক তাঁদের যোগ্যতা বাড়ানোর জন্য এখানে ভর্তি হয়েছিলেন। তাঁদের মধ্যে অনুত্তীর্ণ হয়েছেন সাড়ে আট হাজারের মতো শিক্ষক। এঁদের মধ্যে রয়েছেন প্রাথমিক, পার্শ্ব এবং এসএসকে শিক্ষকরা। ফল প্রকাশ হতেই প্রশ্ন ওঠে, তাহলে এই শিক্ষকদের ভবিষ্যৎ কী? এই অবস্থায় সরকার যদি আরও একবার তাঁদের পরীক্ষায় বসার সুযোগ না দেয়, তাহলে তাঁদের চাকরি নিয়ে টানাটানি হবে।